Un pont par om, emozions par ducj e un tic di bocje garbe pal Udin, che tal prin timp al met sot la Fiorentina e al fâs compagn te ultime part de partide, rivant dongje de vitorie finâl, intant che si piert un pôc te prime part de seconde frazion, cuant che al va sot di un gol e al riscje di restâ in cheste cundizion.
Ae fin il belanç al è avonde positîf sei pal zûc che pal caratar mostrât de bande dai zuiadôrs de scuadre di balon furlane, che e partìs ben, cul solit 3-5-1-1, che al devente 3-4-2-1 te fase ofensive.
I parons di cjase a mostrin di vê plui convinzion e plui atenzion dai ospits. La iniziative e je dal Udin, che però sul imprin nol è particolarmentri pericolôs, ancje se al vuadagne trê corners in nancje un cuart di ore.
Dal tierç tîr de bandierine al salte fûr il gol dai blancs e neris: cross di Di Natale, colp cul cjâf di Guilherme e conclusion di Wague, che si cjate tal puest just tal moment just e cussì al met la bale tal sac daûr di Neto.
La reazion de Fiorentina no somee alc e ce, ancje parcè che l’Udin si difint ben za su la linie mediane e al rispuint in cuintripît in maniere avonde pericolose. Dopo mieze ore di zûc Guilherme al servìs ben Kone, che però nol met a fûc la puarte e al tire fûr. Pôc timp plui indenant Widmer al fâs une galopade des sôs e al cîr di servî Di Natale tal mieç de aree di rigôr, ma la azion no si siere.
I ospits si fasin vîfs des bandis di Karnezis dome tal ultin cuart di ore, prime dal interval: Danilo al ferme Gomez in buine posizion; Basanta al tire dal limit e la sô conclusion e vâ fûr di pôc; i violas a jentrin te aree dal Udin, juste tal timp di recupar, ma Irrati ju ferme par off-side.
Tal secont timp la Fiorentina e somee plui determinade e l’Udin al patìs la pression relative che e ven metude adun dai aversaris. Tal zîr di cinc minûts il risultât al torne in paritât, cun Mario Gomez che al mande in gol il sugjeriment su punizion di Ilicic. Doi minûts plui indenant l’atacant todesc si cjate une altre volte pal apontament cul gol e al siere une triangolazion che si zove di un brut erôr di Guilherme.
La situazion pal Udin si fâs grivie e penze, però Stramaccioni al mostre di vê cûr e snait: fûr Gabriel Silva e dentri Thereau, seconde ponte intun scheme che al cambie e al devente 4-3-1-2.
L’impat dal mudament si viôt, ancje se une buine ocasion tai pîts di Guilherme, lontan ma a puarte vueide, no ven disfrutade cemût che al coventarès. A passin altris cinc minûts e un biel numar di Di Natale al ispire l’inseriment di Kone che al segne il so prin gol de stagjon e al fâs doi a doi.
I blancs e neris a provin a cirî il tierç gol e si svicinin une vore al obietîf prime cun Thereau, che al siere ben une azion inviade di Allan, e dopo cun Widmer che al partìs su la corsie a mandrete, su sugjeriment di Guilherme, e al tire a colp sigûr, cun Neto che si salve cul jutori de travierse.
La Fiorentina si siere e e prove a mudâ i ecuilibris cu la jentrade tal cjamp di Salah, ma al è ancjemò l’Udin a puartâsi indenant, ancje se intune maniere che no je masse incisive. La pression ofensive furlane e cres tai ultins minûts, cuant che a jentrin ancje Bruno Fernandes e Geijo, che si fasin viodi des bandis di Neto, protagonist assolût tra i ospits in particolâr tai ultins minûts. E il risultât al reste inclaudât sul doi a doi.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn